**Sezona turpināsies Vinterbergā**

Sezonas astotais Viessmann Pasaules kausa posms gaidāmajā nedēļas nogalē, 22. un 23. februārī, norisināsies Vinterbergas trasē Vācijā.

Latvijas komanda astotajā un arī noslēdzošajā devītajā posmā Kēnigzē startēs nepilnā sastāvā. Vīru konkurencē uz starta redzēsim Kristeru Aparjodu un Ināru Kivlenieku, bet starp divvietīgajām ekipāžām brāļus Šicus un Oskaru Gudramoviču/Pēteri Kalniņu. Dāmu sacensībās startēs visas Latvijas spēcīgākas kamaniņu braucējas – Elīza Cauce, Kendija Aparjode un Ulla Zirne.

Sestdien norisināsies dāmu un vīriešu sacensības, bet svētdien startēs divvietīgās ekipāžas un komandu stafete. Nāciju kausa sacensībās, kas norisināsies piektdien, nestartēs neviens Latvijas sportists, jo visi jau ir nodrošinājuši vietu pamatsacensībās.

Abas sacensību dienas būs iespējams vērot tiešraidē TET televīzijā, kanālā Best4Sport TV, kas skatāms Helio iTV, Helio vTV un lietotnē Shortcut.

Sacensību programma:

Sestdien:
10:55 sieviešu pirmais brauciens
12:20 sieviešu otrais brauciens
14:30 vīriešu pirmais brauciens
16:30 vīriešu otrais brauciens

Svētdien:
10:05 divvietīgo ekipāžu pirmais brauciens
12:20 divvietīgo ekipāžu otrais brauciens
14:30 komandu stafete